ไฟแนนเชียลไกดเจส
TSF คว้า 3 งานใหญ่
11 ก.พ. 2556

TSF คว้า 3 งานใหญ่ 
นางวิมลวรรณ มิลินทจินดา ประธานเจ้าหน้าที่บริหาร บริษัท ทรีซิกตี้ไฟว์ (TSF) เปิดเผยว่า ปี 2556 จะเป็นปีแห่งการเทิร์นอะราวด์ของ TSF โดยล่าสุดบริษัทได้รับสัมปทานจากกรมการบินพลเรือน ในการขายโฆษณาบริเวณสะพานเทียบเครื่องบิน (งวงช้าง) ที่จะเดินเข้าสู่ตัวเครื่องบินในเขตสนามบินภูมิภาคทั้งหมด 6 แห่ง ประกอบด้วย สนามบินกระบี่ นครราชสีมา อุบลราชธานี อุดรธานี สุราษฎร์ธานี และขอนแก่น โดยได้สิทธิทั้งด้านในและด้านนอกของงวงช้างเป็นเวลา 3 ปี
นอกจากนี้ บริษัทยังได้รับอนุมัติขยายพื้นที่แสดงสินค้าในอาคารสนามบินสุวรรณภูมิจาก 25 ตารางเมตร เป็น 36 ตารางเมตร ซึ่งจะทำให้ TSF มีพื้นที่โฆษณาแสดงสินค้าเพิ่มขึ้น 50% 
บริษัทยังได้รับสัมปทานดูแลป้ายโฆษณาและป้ายรถเมล์ใน กทม.มากกว่า 3,000 จุด เป็นระยะเวลา 9 ปี (สิ้นสุดปี 2564) จากกรุงเทพมหานคร (กทม.)
“เราได้จุดยุทธศาสตร์และคุ้มค่าต่อการลงทุน โดยมีป้ายโฆษณาในทำเลที่ดีที่สุดถึง 1,800 ป้าย และขายโฆษณาได้หมดตลอดทั้งปีทั้ง 100% แล้ว” นางวิมลวรรณ กล่าว
SSI ผลิตครบ 28 ล้านตัน
นายวิน วิริยประไพกิจ ประธานเจ้าหน้าที่บริหารกลุ่ม และกรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า เมื่อวันที่ 8 ก.พ. 2556 ที่ผ่านมา โรงงานผลิตเหล็กแผ่นรีดร้อนชนิดม้วนของบริษัทที่ อ.บางสะพาน จ.ประจวบคีรีขันธ์ บรรลุยอดการผลิตเหล็กแผ่นรีดร้อนชนิดม้วนสะสมปริมาณ 28 ล้านตัน นับเป็นบริษัทเหล็กรายแรกของไทยที่สร้างสถิติยอดการผลิตสะสมสูงสุด 
ส่วนโรงถลุงเหล็กเอสเอสไอ ทีไซด์ ประเทศอังกฤษ ที่เปิดดำเนินการผลิตเหล็กแท่งแบนเมื่อวันที่ 18 เม.ย. 2554 เพื่อส่งมาเป็นวัตถุดิบให้โรงงานเหล็กแผ่นรีดร้อนชนิดม้วนที่ประเทศไทย ประกาศความสำเร็จผลิตเหล็กแท่งแบนสะสมครบ 2 ล้านตัน ไปเมื่อวันที่ 31 ม.ค.ที่ผ่านมา 
MACO แจกหุ้นเงินปันผล 4.46%
คณะกรรมการบริษัท มาสเตอร์ แอด (MACO) มีมติอนุมัติการเพิ่มทุนจดทะเบียนเพื่อนำไปจ่ายเป็นหุ้นปันผลจำนวน 125,999,686 หุ้น ให้แก่ผู้ถือหุ้นที่มีชื่อในทะเบียนวันที่ 22 มี.ค. 2556 ในอัตรา 1.39 หุ้นเดิมต่อ 1 หุ้นใหม่ หรือเท่ากับ 0.72 บาทต่อหุ้น และจ่ายปันผลเป็นเงินสดอีกหุ้นละ 0.15 บาท รวมเป็นเงิน 0.87 บาทต่อหุ้น คิดเป็นอัตราผลตอบแทนปันผลประมาณ 4.46% กำหนดจ่ายปันผลวันที่ 17 พ.ค. 2556 ทั้งนี้เป็นการแจกปันผลจากผลการดำเนินงานงวดวันที่ 1 ก.ค.-31 ธ.ค. 2555
ด้านผลการดำเนินงานในปี 2555 บริษัทมีกำไรสุทธิ 139.51 ล้านบาท คิดเป็นกำไรหุ้นละ 0.80 บาท เพิ่มขึ้นถึง 42.38% เทียบกับปี 2554 มีกำไรสุทธิ 97.98 ล้านบาท หรือ 0.56 บาท
CSL กำไรโต 16%
บริษัท ซีเอส ล็อกซอินโฟ (CSL) เปิดเผยผลประกอบการงวดปี 2555 ว่ามีกำไรสุทธิ 390.07 ล้านบาท คิดเป็นกำไรหุ้นละ 0.66 บาท เพิ่มขึ้นประมาณ 16% จากปี 2554 กำไรสุทธิ 335.18 ล้านบาท หรือ 0.56 บาทต่อหุ้น ดังนั้นคณะกรรมการบริษัทจึงมีมติอนุมัติการจ่ายเงินปันผลอีกหุ้นละ 0.30 บาท ให้กับผู้ถือหุ้นที่มีชื่อในทะเบียนวันที่ 5 เม.ย. 2556 ทั้งนี้ในงวดกลางปี 2555 บริษัทได้จ่ายเงินปันผลแล้วหุ้นละ 0.30 บาท